የአፈር ካርታ ፕሮጀክት በቀጣዩ ዓመት ይጠናቀቃል
የአፈር ካርታ ፕሮጀክት በቀጣዩ ዓመት እንደሚጠናቀቅ የኢትዮጵያ ግብርና ትራንስፎርሜሽን ኤጄንሲ ለዋልታ ኢንፎርሜሽን ማዕከል አስታወቀ፡፡የአፈር ዓይነትን ለማወቅ የሚረዳው የአፈር ካርታ ፕሮጀክት ሥራ እአአ 2012 መጀመሩን የኤጄንሲው ዋና ሥራ አስፈፃሚ አቶ ካሊድ ቦምባ ተናግረዋል፡፡አብዛኛዎቹ አካባቢዎች ላይ ሥራው መጠናቀቁን ዋና ሥራ አስፈፃሚ ጠቁመው ቀሪዎቹን ቢበዛ በቀጣዩ ዓመት ለማጠናቀቅ በፍጥነት እየተሰራ ነው ብለዋል፡፡የአፈር ካርታ ሥራው በአማራ፣ትግራይ፣ደቡብ ብሔሮች ብሔረሰቦችና ህዝቦች፣ጋምቤላ፣ ቤንሻንጉል ጉሙዝና ሀረሪ ክልሎች መጠናቀቁን ዋና ሥራ አስፈፃሚው ተናግረዋል፡፡ በኦሮሚያ፣አፋርና ሶማሌ ክልሎች ደግሞ ሥራው በጥሩ ሂደት ላይ ነው ብለዋል፡፡የፕሮጀክቱ ዕውን መሆን ምርታማነትን ለማሳደግ ወሳኝ መሆኑን አቶ ካሊድ ጠቁመው የአፈር ለምነት እጥረት ያለባቸውን አካባቢዎች በመለየት ማዳበሪያን በትክክለኛው ቦታ ላይ በመጠቀም አገሪቱ ያስቀመጠችውን አቅጣጫ ዕውን ለማድረግ ይረዳል፡፡የፕሮጀክቱ መጠናቀቅ ማዳበሪያን በተገቢው ቦታ ላይ በመጠቀም ምርታማነትን የማሳደግ ስልትን በመተግበር አገራዊ ምርትን በ40 በመቶ ለማሳደግ እንደሚረዳ ገልፀዋል፡፡ኢትዮጵያና ሞሮኮ ሰሞኑን በዓለም በትልቅነቱ በሁለተኛ ደረጃ ላይ የሚጠቀሰውን የማዳበሪያ ፋብሪካ በሶስት ነጥብ ሰባት ቢሊዮን ዶላር በድሬ ዳዋ ከተማ ለመገንባት መስማማታቸው ይታወቃል፡፡ ይህም በማዳበሪያ አቅርቦት በኩል የሚስተዋለውን ክፍተት ለመሙላት ወሳኝ ድርሻ ይኖረዋል፡፡ከኢፌዴሪ ገንዘብና ኢኮኖሚ ትብብር ሚኒስቴር የተገኙት መረጃዎች እንደሚጠቁሙት የፋብሪካው መቋቋም ኢትዮጵያ ከውጭ የምታስገባውን የማዳበሪያ ምርት ከመቀነሱም በላይ የውጭ ምርት ጥገኝነትን ያስቀራል፡፡ኢትዮጵያ ማዳበሪያን ከውጭ ለማገባት የምታወጣው ወጭ እአአ በ2022 አንድ ነጥብ አምስት ቢሊዮን ዶላር ይደርሳል ተብሎ ይጠበቃል፡፡የማዳበሪያ ፋብሪካው ሥራ ሲጀምር ከአገሪቱ የማዳበሪያ ፍላጎት 80 በመቶውን ይሸፍናል ተብሏል፡፡ እአአ በ2025 የማዳበሪያ ፍላጎቱን ሙሉ በሙሉ በአገር ውስጥ ይሸፈናል ተብሎ ይታሰባል፡፡ሁለቱ አገራት ለኢንቨስትመንቱ ከሚያስፈልገው ገንዘብ 40 በመቶውን የሚሸፍኑ ሲሆን 60 በመቶው ከተለያዩ ዓለም ዓቀፍ የገንዘብ ተቋማት እንደሚገኝ ተመልክቷል፡፡